home

//** ﻿ Bine ati venit! **//

Şcoala din Turburea are un istoric bogat. Se pare că şcoala din Turburea de Jos a funcţionat prima dată în casa unor clăcaşi în timpul Regulamentului Organic. Existenţa unei şcoli în Turburea este consemnată în stema ei care se găseşte la Muzeul Judeţean Gorj - o scândură rotundă “Şcoala Comunală a Satului Turburea plasa Gilortului Judeţul Gorjiu 1837”. Probabil că instituţia şcolară funcţiona mai dinainte în localuri improprii, dar în 1837 a avut local propriu. Prima şcoală era construită din cărămidă acoperită cu scânduri de stejar şi avea două camere, una pentru şcoală şi alta pentru primărie. În 1908 şcoala s-a mutat în casa unui cetăţean numit Victor G. Iscrulescu, timp de 2 ani. În 1910 a fost dat în folosinţă un local nou, spaţios, din zid cu acoperiş din tablă, care avea două săli de clasă şi o cancelarie la mijloc. Această construcţie şcolară era făcută după modelul Casei Şcoalelor şi se extinsese în toată ţara, când Spiru Haret era Ministru al Instrucţiunii Publice. Acest local funcţionează şi astăzi şi este încadrat de celelalte clădiri ale şcolii. Primul învăţător menţionat în documente la Turburea a fost Dumitru Popescu din comuna Hurezani, fiu de preot, în anul 1840, iar şcoala număra 40 de elevi. În 1843 se înregistrează candidat de învăţător la Şcoala din „Turburea de Sus şi de Jos şi la Valea Calului”, Preda Dragomirescu – localnic. În 1913 ia fiinţă la Turburea al doilea post de învăţător ocupat în timp de mai mulţi învăţători, suplinitori. După primul război mondial, şcoala era precară, arhiva fusese arsă de nemţi, clasele fuseseră folosite pentru adăpostul cailor. În 1925 apare ca învăţător Dumitraşcu Gh. Gheorghe, fiu de ţăran, localnic, cu studii foarte bune la şcoala din Oradea. Al doilea post a fost ocupat de soţia sa Dumitraşcu Gh. Sevastiţa. Numărul de elevi creşte şi apar şi posturile 3 şi 4 de învăţători, ocupate de Nicolae Câmpeanu 1928 şi Ion Năsturică 1934. După cel de-al doilea război mondial, învăţământul din Turburea s-a extins de la 4 la 7 clase şi mai apoi 8 clase. Începând cu anul 1968 apare treapta I de liceu, iar din 1983 s-a înfiinţat treapta a doua. În prezent şcoala dispune de 12 săli de clasă (din care un laborator fizică-chimie, laborator biologie, laborator de informatică), o bază sportivă, atelier şcoală, o bibliotecă cu 8717 volume şi două clase de grădiniţă. Şcoala Generală Nr.1 Turburea este situată în centrul comunei Turburea în apropiere de Primăria comunei, Schela de Petrol, dispensarul uman, Staţia C.F.R.    Comuna Turburea se găseşte pe stânga râului Gilort, fiind orientată, ca şi el, de la nord la sud. Este străbătută în lung de D.j. 661 şi se situează la 56 km sud de Tg.Jiu şi la 60 km nord de Craiova. La 32 km nord se găseşte oraşul Tg.Cărbuneşti, iar la 22 km sud, oraşul Filiaşi. La hotarul de nord, marcat de Gilort, se găseşte comuna Aninoasa – cu satul Câmpul Aninoasei – şi în continuare, la 8 km, comuna Bibeşti. Spre vest, Gilortul o delimitează de comuna Groşerea, într-o porţiune existând însă şi terenuri cultivate dincolo de apă, numite Decindea. Înspre sud, urmează satul Gilort, dependent de comuna Brăneşti, în trecut având numele Părău şi făcând parte din comuna Valea lui Câine. Spre răsărit, peste deluri, se află comuna Căpreni şi satul Bulbuceni, cu hotarul pe Culmea Căprenilor, mai spre sud, pe Dealul Iclean (Seci) şi pe Culmea Bulbucenilor. Comuna s-a constituit ca unitate administrativă spre sfârşitul secolului XIX când avea în structura sa trei sate: Turburea de sus, Turburea de jos şi Valea Calului. Astăzi comuna Turburea este formată din satele : Turburea de Sus, Turburea, Şipotu, Spahii, Poiana, Cocorova. Cadrele didactice care funcţionează la Scoala Generala nr.1 Turburea au o vechime în învăţământ cuprinsă între 5 şi 40 de ani predominând vechimea cuprinsă între 20 şi 30 ani. Din cele 21 de cadre didactice 15 cadre didactice au studii superioare de specialitate, iar 6 cadre didactice au absolvit Liceul Pedagogic : - 4 învăţători – titulari, grad didactic I   - 2 educatoare – titulare, grad didactic I    - 15 profesori : un număr de 3 cadre didactice sunt debutante, 2 cadre didactice au gradul definitiv, 2 cadre didactice – gradul didactic II şi 8 grade didactice au grad didactic I.    Cadrele didactice de la şcoala noastră au participat la cursuri de perfecţionare şi la programe de formare organizate de Inspectoratul Şcolar de CCD şi la nivelul şcolii prin comisiile metodice de specialitate. La nivelul unităţii şcolare sistemul de informare şi comunicare între personalul didactic se realizează atât prin intermediul conducerii şcolii cât şi în cadrul catedrelor şi comisiilor metodice existente la nivelul şcolii, dar şi în cadrul Consiliului de Administraţie şi Consiliul Profesoral.